KATOLIČKI VJERONAUK

Tjedan nastave na daljinu (24.3.2020.)

Dragi sedmaši,

pozdravljam vas u našem drugom tjednu održavanja nastave na daljinu. Moram priznati da mi je tjedan bez naših živih susreta veoma osiromašen. Knjiga propovjednika u Bibliji govori o tome kako sve ima svoje doba i svaki posao pod nebom svoje vrijeme. Vrijeme rađanja i vrijeme umiranja; vrijeme plača i vrijeme smijeha; vrijeme traženja i vrijeme gubljenja; vrijeme šutnje i vrijeme govorenja... Tako možemo i mi dodati kako ima vrijeme nastave u školi i vrijeme nastave na daljinu. Kao kršćani, vjerujemo da sve što Bog dopušta On iz toga može i želi izvući neko veće dobro. Zato vas ohrabrujem da uz Božju pomoć upravo tim očima gledamo na ovu situaciju koju svi zajedno proživljavamo.

### Prošli smo tjedan ponovili i završili nastavnu cjelinu *Potreba pomirenja i oproštenja*. Danas započinjemo novu cjelinu a to je *Dekalog – pravila za život u ljubavi i slobodi.* Prva tema koju ćemo obraditi vrlo je aktualna i tiče se savjesti. Pitanje savjesti je od iznimne važnosti za ljudski život i djelovanje jer svaki čovjek ima pravo živjeti po savjesti pa ne čudi činjenica što se pitanje savjesti često pojavljuje u svakodnevnom životu (npr. zdravstveni djelatnici pozivaju se na priziv savjesti jer ne žele sudjelovati u pobačajima i drugim medicinskim zahvatima, koji se protive njihovim vjerskim i moralnim vrijednostima). A što je to savjest pokušat ćemo odgovoriti kroz današnji sat.

a) Vrijeme učenja započnimo znakom križa (U ime Oca i Sina i Duha Svetoga.) i

 molitvom psalma:

Pokaži mi, Jahve, svoje putove,

nauči me svojim stazama!

Istinom me svojom vodi i pouči me,

jer ti si Bog, moj Spasitelj:

u tebe se pouzdajem svagda.

Spomeni se, Jahve, svoje nježnosti

i ljubavi svoje dovijeka.

Ne spominji se grijeha moje mladosti ni prijestupa,

spomeni me se po svojoj ljubavi

- radi dobrote svoje, o Jahve!

Jahve je sama dobrota i pravednost:

grešnike on na put privodi.

On ponizne u pravdi vodi

i uči malene putu svome.(Ps 25,4-9)

b) Savjest kroz stoljeća:

- “Važnija mi je moja savjest negoli govor čitavoga svijeta.” Ciceron

- “Mnogi se plaše glasa, a malo njih savjesti.” Gaj Plinije Drugi

- „Grijeh je sve što je protiv savjesti.“ Sv. Toma Akvinski

- “Slobodni ste ako vam je savjest čista.” W. Goethe

- “Tko ima mirnu savjest ima sve.” Don Bosco

- “Ne činite nikada ništa što se protivi vašoj savjesti, čak ako to od vas i država traži.” Albert

 Einstein

- “Savjest zahtijeva oblikovanje i obrazovanje. Ona može zakržljati, može ju se pogaziti,

 iskriviti tako da govori jedvice ili izopačeno. Šutnja savjesti može postati smrtonosna bolest

 čitave jedne civilizacije.” Joseph Ratzinger

- “Postoji grijeh, čak i za one koji nemaju vjere, kada se ne sluša savjest.” Papa Franjo

c) Pročitati tekst u udžbeniku od str. 32 do 34.

d) Pogledati video: <https://www.youtube.com/watch?v=e1MBomGpU58>

e) U bilježnicu napisati sljedeće:

DEKALOG PRAVILA ZA ŽIVOT U LJUBAVI I SLOBODI

Savjest – Božji glas u čovjeku

Pojam „savjest“ na latinskome (*conscientia*) znači „znati s“ Bogom: znati s Bogom što mi je činiti u svakom trenutku kako bi se ostvario njegov plan za moj život

Savjest je najskrovitija jezgra i svetište čovjeka gdje je on sam s Bogom, čiji glas odzvanja u njegovoj nutrini.

 Savjest je unutrašnji odraz Božjega zakona u čovjeku. Omogućuje čovjeku da razlikuje dobro i zlo i uvijek potiče čovjeka da učini dobro, a izbjegne zlo. Svaki čovjek treba djelovati u skladu sa svojom savješću.

Savjest moramo odgajati da bi bila ispravna i istinita. Savjest najbolje odgajamo kroz vjeru i molitvu u svjetlu Božje riječi (Deset Božjih zapovijedi), nauk i život Isusa Krista, učiteljstvo Crkve.

f) Izmoliti jedan Oče naš, Zdravo Mariju i Slava Ocu za okončanje pandemije koronavirusom, a na poseban način molimo za one koji su preminuli, za one koji su zaraženi virusom i za one koji im pomažu, da im Bog udijeli ljubavi i snage.

 U molitvi i vjeri da nas Bog voli ovakve kakvi jesmo srdačno vas pozdravljam.

 Vjeroučitelj Goran